b"\n_START_ARTICLE_\nPalou (Folgueroles)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia adossada a la vessant nord del turonet del Puig. \xc3\x89s de planta quadrada, coberta a dues vessants i amb el carener paral\xc2\xb7lel a la fa\xc3\xa7ana, orientada a ponent. El vessant est \xc3\xa9s m\xc3\xa9s curt que l'oest. La part de migdia presenta petites finestretes, a ponent s'obre un portal rectangular amb carreus de pedra i llinda de fusta, al damunt hi ha un ampli finestral format per grossos carreus de gres color oliva i la llinda \xc3\xa9s de forma goticitzant. A l'angle Sud-oest s'adossa un cos constru\xc3\xaft amb totxos que serveix de cobert a la part baixa i de golfes al primer pis. A la part de tramuntana s'hi adossa un altre cos, aix\xc3\xad com a llevant. La casa i les seves depend\xc3\xa8ncies s\xc3\xb3n envoltades per un mur que tanca la lli\xc3\xa7a. Els principals materials constructius s\xc3\xb3n lleves de gres blav\xc3\xb3s i oliva fins al primer pis, la resta de t\xc3\xa0pia llevat dels escaires i les obertures, de pedra ben picada.\n_START_SECTION_\nHist\xc3\xb2ria\n_START_PARAGRAPH_\nAntiga masia que, malgrat l'estat d'abandonament en qu\xc3\xa8 es troba, est\xc3\xa0 registrada als fogatges de la parr\xc3\xb2quia i terme de Santa Maria de Folgueroles de l'any 1553. Aleshores habitava el mas un tal BARTOMEU ROS. Al llarg del temps ha sofert diverses ampliacions i reformes, com es pot veure per les diverses tipologies constructives. Una de les reformes es devia produir al segle XVIII, tal com indica una llinda de la cara nord datada de 1793."